作者：陈人杰
词牌/韵律：沁园春

paragraphs: 不恨穷途，所恨吾生，不见古人。
似道傍郭泰，品题季伟，舟中谢尚，赏认袁宏。
又似元之，与苏和仲，汲引孙子晁李秦。
今安在，但高风凛凛，坟草青青。
江东无我无卿。
政自要胸中分渭泾。
叹今人荣贵，祗修边幅，斯文寂寞，终欠宗盟。
面蹉长江，目迷东野，却笑韩公接后生。
知音者，恨黄金难铸，清泪如倾。